Međunarodni krivični sud za bivšu Jugoslaviju
Međunarodni krivični sud za bivšu Jugoslaviju (MKSJ, engleski: International Criminal Tribunal for the former Yugoslavia - ICTY, poznat i kao Haški tribunal, puni formalni naziv: Međunarodni krivični sud za progon osoba odgovornih za ozbiljne povrede humanitarnog prava na teritorijima bivše Jugoslavije od 1991. godine) bio je tijelo Ujedinjenih nacija ovlašteno da vodi sudske postupke za ratne zločine na prostoru bivše Jugoslavije. Sud je djelovao kao ad hoc tijelo i imao je sjedište u Den Haagu, Holandija. Osnovan je Rezolucijom 827 Vijeća sigurnosti UN-a 25. maja 1993. godine. Najteža moguća kazna koju je mogao izreći bio je doživotni zatvor. Pred sudom je optuženo ukupno 161 osoba, zadnja optužnica je podignuta u decembru 2004. godine, a zadnja potvrđena i otpečaćena u proljeće 2005. Zadnji bjegunac Suda Goran Hadžić uhapšen je 20. jula 2011. Zadnja presuda je donešena 29. novembra 2017. Sud je formalno prestao postojati 31. decembra 2017.